Predkladacia správa

Materiál „Návrh na vyslovenie súhlasu Národnej rady Slovenskej republiky s Dohodou o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na stretej strane a Nórskym kráľovstvom na štvrtej strane“ (ďalej len „Dohoda o pristúpení“) sa predkladá ako iniciatívny materiál.
Dohoda o pristúpení bola podpísaná 16. júna 2011 v Luxemburgu. Pôvodná Dohoda 
o leteckej doprave medzi Európskou úniou a jej členskými štátmi na jednej strane a Spojenými štátmi americkými (ďalej len „USA“) na druhej strane podpísaná 25. a 30. apríla 2007 (ďalej len „Dohoda o leteckej doprave medzi EÚ a USA“) a nadobudla platnosť 30. marca 2008. 
V článku 18 ods. 5 Dohody o leteckej doprave medzi EÚ a USA sa potvrdzuje cieľ obidvoch strán „maximalizovať výhody pre spotrebiteľov, letecké spoločnosti, pracovníkov 
a verejnosť na oboch stranách Atlantického oceánu prostredníctvom rozšírenia tejto dohody na tretie krajiny“. 
V článku 18 ods. 5 Dohody o leteckej doprave medzi EÚ a USA sa ďalej požaduje 
od spoločného výboru zriadeného na základe článku 18 ods. 1 Dohody o leteckej doprave medzi EÚ a USA, aby „vypracoval návrh podmienok a postupov, ktoré by sa požadovali na účely pristúpenia tretích krajín k tejto dohode“. Nórsko a Island formálne požiadali o pristúpenie k Dohode o leteckej doprave medzi EÚ a USA v roku 2007. 
V súlade s článkom 18 ods. 5 Dohody o leteckej doprave medzi EÚ a USA spoločný výbor vypracoval na svojom zasadnutí 16. novembra 2010 návrh na pristúpenie Islandu a Nórska 
k Dohode o leteckej doprave medzi EÚ a USA – návrh Dohody o pristúpení a následne Komisia vypracovala návrh Doplnkovej dohody medzi Európskou úniou a jej členskými štátmi na jednej strane, Islandom na druhej strane a Nórskym kráľovstvom na tretej strane o vykonávaní Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane (ďalej len „Doplnková dohoda“). 
Keďže Nórsko a Island sú neoddeliteľnou súčasťou Spoločného európskeho leteckého priestoru, týmito dohodami sa zabezpečí dôsledný regulačný rámec pre lety medzi USA 
a jednotným trhom leteckej dopravy v EÚ – vrátane Islandu a Nórska. Vytvoria sa tým komerčné výhody pre letecké spoločnosti a zákazníkov v EÚ a najmä sa zabezpečí súlad Dohody o leteckej doprave medzi EÚ a USA so spoločnou škandinávskou politikou v leteckej doprave. Návrhom sa zároveň zachová dvojstranný charakter Dohody o leteckej doprave medzi EÚ a USA. 
Súdny dvor vo svojom rozsudku z 28. apríla 2015 vo veci C-28/12, Komisia/Rada (ďalej len „rozsudok“), zrušil rozhodnutie Rady a zástupcov vlád členských štátov Európskej únie, zasadajúcich v Rade zo 16. júna 2011 o podpise a predbežnom vykonávaní Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane a o podpise a predbežnom vykonávaní Doplnkovej dohody medzi Európskou úniou a jej členskými štátmi na jednej strane, Islandom na druhej strane a Nórskym kráľovstvom na tretej strane o uplatňovaní Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane (2011/708/EÚ) (Ú. v. EÚ L 283, 29.10.2011) (ďalej len „rozhodnutie 2011/708/EÚ“), z dôvodu, že Rada nemohla oprávnene schváliť podpis a predbežné vykonávanie Dohody o pristúpení a Doplnkovej dohody v akte prijatom spolu so zástupcami vlád členských štátov, ktorí sa zišli na zasadnutí Rady. Súd však zachoval účinky rozhodnutia až dovtedy, kým 
v primeranej lehote odo dňa vyhlásenia tohto rozsudku nenadobudne účinnosť nové rozhodnutie, ktoré má Rada prijať na základe článku 218 ods. 5 a 8 Zmluvy o fungovaní Európskej únie. 
S cieľom dosiahnuť súlad s rozsudkom, Rada prijala nové rozhodnutie o podpise 
a predbežnom vykonávaní Dohody o pristúpení a Doplnkovej dohody s výhradou ich uzavretia 
k neskoršiemu dátumu. Rozhodnutie 2011/708/EÚ bolo v súlade s rozhodnutím Súdneho dvora zrušené rozhodnutím Rady (EÚ) 2023/684 z 20. marca 2023 o podpise a predbežnom vykonávaní Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane a o podpise a predbežnom vykonávaní Doplnkovej dohody medzi Európskou úniou a jej členskými štátmi na jednej strane, Islandom na druhej strane a Nórskym kráľovstvom na tretej strane o vykonávaní Dohody o leteckej doprave medzi Spojenými štátmi americkými na jednej strane, Európskou úniou a jej členskými štátmi na druhej strane, Islandom na tretej strane a Nórskym kráľovstvom na štvrtej strane (Ú. v. EÚ L 89, 27.3.2023), ale jeho účinky zostávajú zachované do nadobudnutia účinnosti nového rozhodnutia Rady Európskej únie.
Dohoda o pristúpení je mnohostrannou medzinárodnou zmluvou prezidentskej povahy podľa článku 7 ods. 4 Ústavy Slovenskej republiky, ktorá priamo zakladá práva alebo povinnosti fyzických osôb alebo právnických osôb, a preto podlieha pred jej ratifikáciou súhlasu Národnej rady Slovenskej republiky.
Dohoda o pristúpení je zároveň mnohostrannou medzinárodnou zmluvou podľa článku 7 ods. 5 Ústavy Slovenskej republiky, na vykonanie ktorej nie je potrebný zákon a ktorá po ratifikácii a vyhlásení spôsobom ustanoveným zákonom, má prednosť pred zákonmi Slovenskej republiky. Dohoda je zároveň hospodárskou zmluvou všeobecnej povahy. 
Predkladaný materiál nemá vplyv na rozpočet verejnej správy, sociálne vplyvy, vplyvy 
na podnikateľské prostredie, vplyvy na služby verejnej správy pre občana, stav životného prostredia ani na informatizáciu spoločnosti. Materiál nemá vplyv na manželstvo, rodičovstvo a rodinu.
Materiál bol predmetom medzirezortného pripomienkového konania a na rokovanie vlády Slovenskej republiky bol predložený bez rozporov. Návrh bol schválený uznesením vlády Slovenskej republiky č. 363 zo dňa 26. júna 2024.


